Αλμάτι

Το Αλματί (καζακικά: Алматы‎‎), πρώην Αλμά-Ατά από το 1921 έως το 1993, είναι η μεγαλύτερη σε πληθυσμό πόλη του Καζακστάν και πρωτεύουσα του από το 1929 έως το 1997, οπότε η πρωτεύουσα μεταφέρθηκε στην Αστανά. Ο πληθυσμός της υπολογίζεται σε 1.552.349 κάτοικοι (εκτίμηση 2015) και είναι το οικονομικό και εμπορικό κέντρο της χώρας. Η πόλη είναι χτισμένη στο ορεινό τμήμα της χώρας κοντά στο Κιργιστάν. Στις 12 Σεπτεμβρίου 1978, στην Αλμά-Ατά της τότε ΕΣΣΔ έλαβε χώρα η Διεθνής Διάσκεψη για την Πρωτοβάθμια Φροντίδα Υγείας, καταλήγοντας στη Διακήρυξη της Αλμά-Ατά (Alma Ata Declaration). Ιδρύθηκε το 1854 με την ονομασία οχυρό Βέρνι (ρωσικά: Верный‎‎) για να υπερασπιστεί η Ρωσία την αυτοκρατορία της κοντά στην οροσειρά Ζαιλιίσκι Αλατάου μεταξύ των ποταμών Μπολσάγια και Μαλένκαγια Αλματίνκα. Η κατασκευή του ξεκίνησε στις 4 Φεβρουαρίου του 1854 και είχε σχεδόν ολοκληρωθεί μέχρι το φθινόπωρο του ίδιου έτους. Το 1855 εκτοπισμένοι Κοζάκοι από τα νομαδικά τους εδάφη εγκαταστάθηκαν στο Βέρνι. Ενώ από το 1856, στην περιοχή άρχισαν να εγκαθίστανται και Ρώσοι αγρότες. Το 1867 το οχυρό Βέρνι είχε αναπτυχθεί σε πόλη με το ίδιο όνομα. Από το 1929 έως το 1936, η Αλμά-Ατά ήταν πρωτεύουσα της Αυτόνομης Σοβιετικής Σοσιαλιστικής Δημοκρατίας του Καζακστάν. Από το 1936 έως το 1991 αποτέλεσε την πρωτεύουσα της Σοβιετικής Σοσιαλιστικής Δημοκρατίας του Καζακστάν στο πλαίσιο της Σοβιετικής Ένωσης. Κατά τη διάρκεια του Β΄ Παγκοσμίου Πολέμου σημαντικός αριθμός βιομηχανιών, νοσοκομείων, πανεπιστημίων και πολιτιστικών ιδρυμάτων και μετακινήθηκαν στην Αλμά-Ατά από τα ευρωπαϊκά εδάφη της ΕΣΣΔ τα οποία αποτέλεσαν σκηνικό πολέμου. Κατά την ίδια περίοδο μετακινήθηκε επίσης μεγάλος αριθμός εργατών για τη στελέχωση των υπηρεσιών αυτών. Ως αποτέλεσμα αυτού η πόλη διαθέτει μέχρι και σήμερα πληθυσμιακά μεγάλο ποσοστό Ρώσων και Ουκρανών. Μεταξύ 1966 και 1971 το Αλματί γνώρισε άνθηση στους τομείς των υποδομών και κατασκευών, καθώς χτίστηκαν πολλές νέες κατοικίες, νοσοκομεία, σχολεία και διάσημα κτίρια της πόλης όπως, μεταξύ άλλων, το Παλάτι του Λένιν, το Hotel Kazakhstan και το χειμερινό αθλητικό κέντρο Medeo. Σήμερα το Αλματί αποτελεί ένα από τα κυριότερα εμπορικά, βιομηχανικά και πολιτιστικά κέντρα της Κεντρικής Ασίας, παράγοντας το 20% του συνολικού ΑΕΠ του Καζακστάν. Αποτελεί βάση για μια σειρά μεγάλες εταιρείες όπως η αεροπορική εταιρεία Air Astana, κρατικές και ιδιωτικές εταιρείες μέσων ενημέρωσης αλλά και διεθνείς ομίλους όπως η HSBC, η Credit Suisse, οι ξενοδοχιακοί κολοσσοί Ritz-Carlton και Interncontinental. Γεωγραφία Κλίμα Συγκοινωνίες Το Διεθνές Αεροδρόμιο του Αλμάτι είναι το μεγαλύτερο στο Καζακστάν εξυπηρετώντας ετησίως περίπου 4 εκατομμύρια επιβάτες, με πτήσεις και ανταποκρίσεις προς τις μεγαλύτερες πόλεις της Ασίας και της Ευρώπης. Ο βασικός σταθμός τρένων Καζακστάν Τεμίρ Ζόλις χωρίζεται σε δύο υποσταθμούς, τους Αλμάτι 1 και Αλμάτι 2 εξυπηρετώντας προορισμούς προς άλλες πόλεις της χώρας, αποτελώντας και ενδιάμεσο σταθμό τρένων από γειτονικές χώρες όπως η Κίνα, το Κιργιστάν και το Ουζμπεκιστάν. Βασικός σταθμός λεωφορείων είναι ο Σαϊράν Τέρμιναλ που συνδέει οδικώς το Αλμάτι με άλλες πόλεις της χώρας αλλά και πόλεις της Κίνας και του Κιργιστάν. Αδελφοποιημένες Πόλεις Αλεξάνδρεια, Αίγυπτος Μπισκέκ, Κιργιστάν Βουδαπέστη, Ουγγαρία Ντέγκου, Νότιος Κορέα Μόσχα, Ρωσία Κωνσταντινούπολη, Τουρκία Αγία Πετρούπολη, Ρωσία Τελ Αβίβ, Ισραήλ Καζάν, Ρωσία Μινσκ, Λευκορωσία Μογκαντίσου, Σομαλία Τούσον, Ηνωμένες Πολιτείες Αμερικής Ουρούμτσι, Κίνα Ρίγα, Λετονία Ρεν, Γαλλία Βίλνιους, Λιθουανία Παραπομπές Εξωτερικοί σύνδεσμοι Επίσημη ιστοσελίδα της Αλμάτι Αρχειοθετήθηκε 2020-06-15 στο Wayback Machine. Τουριστική ιστοσελίδα της Αλμάτι Αρχειοθετήθηκε 2020-06-22 στο Wayback Machine. Αλμάτι στο Curlie